En gruppe jægere har fundet et skelet på Djursland. Aarhus Stiftstidende kæder fundet sammen med uopklaret kvindemord

En gruppe jægere fandt søndag et skelet i en granskov nord for Tirstrup og Aarhus Lufthavn på Djursland.

Det bekræfter skovfoged Søren Stilling overfor Aarhus Stiftstidende.

Skovfogeden fortæller, at han selv deltog i jagten, og at det var en jagtkammerats hund, der første snusede sig frem til et kranium inden for en militær indhegning. Det lignede angiveligt i første omgang 'en fodbold'.

Søren Stilling oplyser, at skelet-resterne kan have ligget der længe, da det ikke er et skovområde, hvor der kommer mennesker i det daglige.

Ekstra Bladet har uden held forsøgt at få oplysningerne bekræftet hos Aarhus Politi, ligesom vi også har forsøgt at få en uddybende kommentar fra skovfogeden.

- Jeg kan ikke kommentere, hvad Aarhus Stiftstidende skriver. Heller ikke oplysningerne om, at der skulle være fundet et skelet. Vi kan ikke sige noget om den historie før i morgen, forklarer Flemming Lau, vagtchef i Østjyllands Politi.

Medie: Skelettet er Lisbet Nielsen

Aarhus Stiftstidende konstaterer på grundlag af anonyme kilder, at skelettet er de jordiske rester af den forsvundne 46-årige kvinde.

Men heller ikke det ønsker vagtchef Flemming Lau at kommentere.

Lisbet Nielsen, som den 46-årige aarhusianske kvinde så ud før sin forsvinden i 2009. Foto: Privatfoto

Skovområdet øst for Rønde har igennem mange år været helt centralt i politiets eftersøgning af aarhusianske Lisbet Nielsen, som forsvandt i 2009.

Lisbet Nielsen forsvandt 23. oktober 2009 sporløst fra sin bolig i Risskov ved Aarhus. Hun blev året efter erklæret død af myndighederne, selv om det aldrig lykkedes at opspore hendes lig.

Det var hendes familie, der få dage efter kvindens forsvinden slog alarm til Østjyllands Politi.

Dømt for to kvindedrab

I første omgang fandt politiets efterforskere ingen tegn på, at den forsvundne kvinde havde været udsat for en forbrydelse.

Men nære familiemedlemmer var af en anden opfattelse.

Et par dage senere skred politiet til anholdelse af Lisbet Nielsens kæreste - den 42-årige Bjarne Østergaard Madsen.

Ekstra Bladets forside 1. november 2009 om den drabs-sigtede Bjarne Østergaard Madsens selvmord.

Han havde udvist en mistænkelig adfærd og var tidligere dømt for at have kvalt kærester. Som 16-årig kvalte han i skinsyge den kun 15-årige Birthe Simonsen i den vestjysk by Kibæk. Det var tilbage i 1983. Otte år senere kvalte han den 21-årige Vivian Nielsen i Herning.

Bjarne Østergaard Madsen var også mistænkt for drabsforsøg på to andre kvinder. Han blev i forbindelse med retssagen diagnosticeret som skizofren og dømt til psykiatrisk behandling.

Lisbet Nielsen og hendes kæreste Bjarne Østergaard Madsen, som efter hendes forsvinden blev anholdt og sigtet for drabet på den 46-årige kvinde. Han tog sit eget liv for grundlovsforhøret og nåede aldrig at afgive forklaring. Foto: Privatfoto

Selvmord i arresten

Før retssagen om drabet på Lisbet Nielsen ønskede han ikke at udtale sig. En time før det planlagte grundlovsforhør begik Bjarne Østergaard Madsen selvmord i arresten i Aarhus, og politiet fik derfor aldrig hans forklaring.

I forbindelse med kortlægningen af hans færden før og efter Lisbet Nielsens forsvinden nåede politiet frem til, at han havde kørt rundt i sin bil øst for Rønde på Djursland.

Bestræbelserne på at finde kvindens lig har derfor især koncentreret sig om netop det skovområde.

Politiet opgiver: Dræbte Lisbet lå ikke i søens mudder

Se også: Politiet bekræfter: Vi leder efter spor i Lisbet-sagen

Tys-tys-efterforskning: Politiet tømmer sø og graver